অবশেষে, বারেক চাচার একমাত্র মেয়ে পারুলের বিয়ে সম্পন্ন হয় খুব ধুমধাম করে দশ গ্রামের লোকজনকে খাইয়ে। বিয়ে হওয়ার পর থেকে প্রতিদিন বারেক চাচার বাড়িতে আশপাশের কেউ না কেউ আসেই পারুলের বরকে দেখতে। পারুলের বর নাকি দরকার ছাড়া ঘর থেকে বের হয় না। কেউ জামাই দেখতে গেলে পারুল নিজে স্বামীকে ডেকে বাইরে এনে দেখায়। তো সেদিন বিকেলে পাশের বাসার পিঙ্কি ভাবি আমাকে বলল, চলো পারুলের বরকে দেখে আসি। ভাবলাম এমন ঘটনাবহুল বিয়ে হলো পারুলের, যাই জামাই দেখে আসি একবার। পারুলদের বাসায় গিয়ে বুঝলাম যা শুনেছিলাম তাই ঠিক, সত্যিই পারুলের বর ঘরে থাকে বেশি। আমাদের দেখে পারুল তার স্বামীকে বাইরে ডেকে এনে বলে- সারাদিন তোমাকে কত মানুষ দেখতে আসে, কুনো ব্যাঙের মতো এত ঘরকুনো স্বভাবের কেন তুমি? বাইরে বের হলে তোমাকে সাপে গিলে খাবে নাকি? জবাবে পারুলের স্বামী খানিকটা জড়সড় হয়ে বলে, কী সর্বনাশ! তবে কি ঘরজামাই থেকে এবার আমাকে বাইর জামাই হতে হবে?